钦定古今图书集成/明伦汇编/官常典/第124卷 > 元
## 钦定古今图书集成/明伦汇编/官常典/第124卷 > 元

### 太宗九年诏免颜氏子孙差徭

按《元史太宗本纪》。不载　按《陋巷志》。“元太宗九年。诏
颜氏子孙。奉上丝绵颜色税石、军役大小差徭。并行
蠲免。”

太宗十年，免颜氏子孙八家差役。

按《元史太宗本纪》。不载　按《陋巷志》十年“以颜氏子
孙八家系先贤之后，蠲免差役。”

### 世祖中统二年九月设三氏学教授

按《元史世祖本纪》：中统二年九月戊辰，大司农姚枢
请以儒人杨庸教孔、颜、孟三氏子孙，诏以杨庸为教
授。按《姚枢传》：世祖即位，枢改大司农。枢奏曰：“陛下
闵圣贤之后，《诗》《书》不通，与凡庶等，即命洛士杨庸选
孔、颜、孟三族诸孙俊秀者教之，乞真授庸教官，以成
国家育材待聘，风动四方之美。”

按《陋巷志》：中统二年，差杨庸充庙学教授。钦奉圣旨：
“据孔、颜、孟之家，皆圣贤之后也，自兵乱以来，往往失
学，甘为庸鄙，朕甚悯焉。可令杨庸充教授先生，务要
严加训诲，精通经术，以继圣贤之业，宜令准此。”　中
统建元之初，制以旧典，立曲阜庙学，遴选师儒，充孔、
颜、孟三氏子孙教授，正、录各一员，训其子弟，比之常
例，“优加擢用。其三氏子孙入国学者，俾同朝官子例
任教官者，比常例每减一考入流。”